
Soodustuse määramine teede ja tänavate sulgemise maksule
(AS Ehitustrust)


1. ASJAOLUD JA MENETLUSE KÄIK

[bookmark: _Hlk122527881]15.12.2022. a esitas AS Ehitustrust, registrikood 12310585, Narva Linnavalitsuse Linnamajandusametile taotluse, milles palub vabastust teede ja tänavate sulgemise maksust linnatänavate sulgemisel Narva Linna Arenduse ja Ökonoomika Ameti tellimusel Narva kesklinna põhikooli ehitustööde tegemiseks (ehitusluba nr 2112271/38644) aadressil Puškini tn 29, Narva. AS Ehitustrust on arvamusel, et tal (sh alltöövõtjad) on õigus tänavate sulgemise maksu soodustusele 100% Narva Linnavolikogu 21.05.2015 määruse nr 18 „Narva linna teede ja tänavate sulgemise maks“ § 1 lg 2 p 1 alusel, mille kohaselt maksustamisele ei kuulu Narva linna tellimusel või linna eelarvest finantseeritav ehitus-, avarii- või remonttöö või sellega seonduv kaeve- või hooldustöö.

Rekonstrueeritav Narva kesklinna põhikooli hoone on üks esimesi suuremaid avalikke ehitisi, mis esimese Eesti Vabariigi ajal Narva ehitati ning mille kavandas kauaaegne Narva linnaarhitekt Nikolai Opatski. Koolimajaks projekteeritud hoone valmis 1926. aastal, kuid kuna see sai Teise maailmasõja käigus kannatada, ehitati see taas 1950. aastal pisut muudetud kujul üles. Olemasolev koolihoone säilitatakse ja rekonstrueeritakse ehituse käigus tänapäevastele tingimustele vastavaks õppehooneks koos vajaliku juurdeehitusega. Põhikool mahutab 864 õpilast.

2. ÕIGUSLIKUD ALUSED

Korraldus kehtestatakse kohaliku omavalitsuse korralduse seaduse § 30 lõike 1 punkti 2 alusel, mille kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla- ja linna põhimäärusega on pandud täitmiseks valitsusele.

Narva Linnavolikogu 21.05.2015 määruse nr 18 „Narva linna teede ja tänavate sulgemise maks“ § 9 lg 1 kohaselt Narva Linnavalitsus (edaspidi ka linnavalitsus) võib erandjuhul oma korraldusega anda territooriumi sulgemismaksu soodustust, lähtudes sellele, et maksustamisele ei kuulu Narva linna tellimusel või linna eelarvest finantseeritav ehitus-, avarii- või remonttöö või sellega seonduv kaeve- või hooldustöö.


3. OTSUS

Vabastada AS Ehitustrust, registrikood 12310585, (sh alltöövõtjad) teede ja tänavate sulgemise maksust linnatänavate sulgemisel Narva Linna Arenduse ja Ökonoomika Ameti tellimusel Narva kesklinna põhikooli ehitustööde tegemiseks Narvas aadressil Puškini tn 29 alates tööde algusest.


4. RAKENDUSSÄTTED

4.1 Narva Linnakantseleil teha korraldus teatavaks Narva Linnavalitsuse Linnamajandusametile.


4.2 Korraldus jõustub teatavakstegemisest.
4.3 Korralduse peale võib esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

